የመሠረታዊ ሸቀጦች እጥረት በገበያው ውስጥ እየተለመደ በመምጣቱ ስኳር፣ ዘይት፣ ዳቦ፣ እንቁላል፣ ወተትና የመሳሰሉ ምርቶች አቅርቦት በጣም አሳሳቢ ሆኗል፡፡ በአንዳንድ የግብይት ሥፍራዎች ለማዳረስ ሲባል የኮታ አቅርቦት ተጀምሯል፡፡ የዋጋ ግሽበትን በተመለከተ ደግሞ በአንድ ወር ውስጥ ቢያንስ አራት ጊዜ ጭማሪ የታየባቸው ምርቶች አሉ፡፡ የኑሮ ውድነት እንደ ሰደድ እሳት የሚለበልበው ሕዝብ በመሠረታዊ ሸቀጦች እጥረትና የዋጋ ግሽበት ሲመታ ሌላ ቀውስ ስለሚፈጠር ልብ ሊባል ይገባል፡፡ ከወር ገቢው ከግማሽ በላይ የሚሆነውን ለቤት ኪራይ እየከፈለ ከአቅም በላይ የሆነ ችግር የሚያጋጥመው የወር ደመወዝተኛ፣ እንዴት ተረጋግቶ ሥራውን ሊያከናውን ይችላል? በዚህ ላይ ለልጆች ምግብ፣ ልብስ፣ ትምህርትና መሰል ወገብ አጉባጭ ወጪዎች ሲዳረግ ደግሞ ‹በእንቅርት ላይ ጆሮ ደግፍ› ይሆንበታል፡፡ መንግሥት ይኼንን ሥር የሰደደ ችግር በአጭር፣ በመካከለኛና በረዥም ጊዜ የመፍትሔ አማራጮች በመጠቀም ተግባራዊ ዕርምጃ መውሰድ አለበት፡፡
